El poliesportiu de Gandia acull demà un Clínic d'atletisme adreçat a persones amb discapacitat
15 desembre 2017

## El poliesportiu de Gandia acull demà un Clínic d'atletisme adreçat a persones amb discapacitat15 desembre 2017Última actualització: 14 juliol 2025

![](../gestion/img/_AOR5399-copia.jpg)  
  

La regidora delegada d'Esports, Lydia Morant, acompanyada per Celia Maestre, coordinadora de relleus paralímpics; Juanvi Escolano, entrenador del CC El Garbí; i Héctor Cabrera, atleta del Club, han presentat aquest matí en roda de premsa les jornades que es desenvoluparan demà a la pista d'atletisme del poliesportiu municipal de 10 a 13 hores.  
  
El clínic d'atletisme adaptat organitzat pel CC El Garbí, amb la col·laboració de la secció de relleus paralímpics de la Fundació Trinidad Alfonso, pretén apropar l'esport a les persones amb discapacitat i que puguen necessitar algun tipus de material espacial per desenvolupar la seua carrera esportiva.  
L'objectiu de la jornada passa també per descentralitzar l'activitat perquè les persones que així ho desitgen puguen realitzar-ho en la nostra ciutat sense necessitat d'haver de desplaçar-se fins a València.  
  
**Lydia Morant** ha explicat que la Fundació ha contactat amb associacions i entitats relacionades amb les persones discapacitades per difondre l'activitat. "_L'ajuntament ha facilitat les pistes i coordinat la iniciativa. És una activitat molt interessant, ja que és la nostra obligació que les persones amb discapacitat també puguen practicar esport_".  
  
Per la seua banda, **Celia Maestre** va agrair al consistori i al club esportiu les facilitats per poder desenvolupar la jornada a Gandia. "_Relevo paralímpico és un projecte que pretén que les persones de Gandia amb discapacitat o diversitat funcional, puguen realitzar esport a la seua ciutat i evitar desplaçaments. És una activitat gratuïta on comptarem amb monitors del Garbí i que pretenem que siga lúdica i divertida_"  
  
L'entrenador del CC El Garbí, **Juanvi Escolano**, ha explicat que "_la idea és promocionar l'atletisme en aquesta jornada de portes obertes perquè augmente l'interés pel paralimpisme. Creiem que hi ha un gran potencial en aquest àmbit_".  
  
Finalment, **Héctor Cabrera** va qualificar la iniciativa com a molt positiva. "_Hi ha moltes persones que poden obtenir un gran benefici personal. Hi ha gent que està en cases perquè considera que no pot fer una activitat física per la seua discapacitat i això no és cert. Ara mateix és un moviment petit però crec que tenim un gran recorregut per davant_".  
  
Les persones interessades a participar en la iniciativa han d'enviar un correu electrònic a relevoparalimpico@gmail.com amb les seues dades personals.